Papersnake/gushiwen huggingface dataset:
东海生欲以酒见遗而郡禁方严仆每饮又少作诗谢之
李正民（宋代）

霜凝鸳瓦晓纤纤，静拥寒炉火屡添。白堕春醪空有意，青州从事邈难瞻。

幸逢朱博杯盘少，况值曹公禁令严。瓶汲甘泉聊漱齿，鸱夷应笑若清廉。
登历下亭有感
马定国（金朝）

男子当为四海游，又携书剑客东州。
烟横北渚芰荷晚，木落南山鸿雁秋。
富国桑麻连鲁甸，用兵形势接营丘。
伤哉不见桓公业，千古绕城空水流。
杜鹃二首
易士达（宋代）

一自连云栈道开，杜鹃啼血溅莓苔。
不如归去无人听，几个朝衣出蜀来。
称心寺
宋之问（唐代）

步陟招提宫，北极山海观。千岩递萦绕，万壑殊悠漫。

乔木转夕阳，文轩划清涣。泄云多表里，惊潮每昏旦。

问予金门客，何事沧洲畔。谬以三署资，来刺百城半。

人隐尚未弭，岁华岂兼玩。东山桂枝芳，明发坐盈叹。
朱竹垞太史著书砚歌为曹种水言纯赋
邱光华（清代）

太史跋扈翰墨场，罢官长揖归故乡。北垞之南南垞北，有亭万卷罗缥缃。

著书等身老弥笃，如起废疾针膏肓。经兼郑孔史班马，此砚晨夕时相将。

忆昔太史返大庾，一百八石载归航。朱砂斑红雀斑黑，鸲鹆眼碧鸦眼黄。

已闻榜人窃其九，余亦散尽无留藏。复从何处得端产，轩然一笑谁能详。

曹君博物清门彦，频年鼓棹游维扬。倾囊购得太史砚，巧偷豪夺嗤襄阳。

近来好事工作伪，片瓦辄欲夸香姜。即如樊榭跋此砚，谓曾过眼见数方。

晴窗展玩三叹息，鲁鼎真赝空评量。物因人重伪亦好，况喜石质尤精良。

流传傥入俗人手，何异黠鼠衔生姜。谁知精灵默呵护，前归樊榭后古香。

从兹定见虹贯月，沧江夜夜生光芒。
柳梢青·芳草閒门
蒋春霖（清代）

芳草閒门，清明过了，酒带香尘。白楝花开，海棠花落，容易黄昏。
白风阵阵斜曛，任倚遍、红阑未温。一片春愁，渐吹渐起，恰似春云。
北极 其一
黄文仪（清代）

天地至仁万物运，运行昼夜无时阙。煌煌有象北辰居，宝其阳光尊日月。
夏月频雨
杨万里（宋代）

一番暑雨一番凉，真个令人爱日长。
隔水风来知有意，为吹十里稻花香。
别林黄中帅湖南
陈藻（宋代）

清秋缓辔马如云，论定忠邪黑白分。
湘水传呼新刺史，霸陵改白旧将军。
平生孤节人难到，自此一番名愈闻。
定有诏书催入觐，不劳下担楚江濆。
徙倚
陆游（宋代）

渔扉夕不掩，徙倚欲三更。
月正树无影，露浓荷有声。
峥嵘岁将晚，悄怆恨难平。
坐念中原没，男儿恐浪生。
赴省治装有感
王十朋（宋代）

记得离家柳未黄，归来三径菊花香。一年强半身为客，席未遑安又趣装。
次韻項丈雪詩
范成大（宋代）

兜羅世界三千刹，重璧棲臺十二城。
雲暗峨嵋封古色，日曛鳷二溜春聲。
莫將蕉葉評摩詰，且撚梅花慰廣平。
更憶緱山可憐夜，怯寒誰與伴調笙。
送庆长兼简仲宣
释德洪（宋代）

君诗秀气终不没，长吉精神义山骨。诸公贵人亦识面，想见宗之双鬓绿。

嗟予弃置卧空山，索寞何人著眼看。高轩一日肯过我，誇声万口锋刃攒。

当时见君喜不彻，喜中便知有此别。秋风云帆十幅开，石城浩荡天水接。

淮南不独江山胜，国士英才从古盛。期与高人冯仲宣，小字同联寄我篇。
碧澜堂即事
顾逢（宋代）

白苹洲暖漾晴波，雪点沙汀立鹭多。
几度月明窗下见，打渔入醉枕轻蓑。
偈颂六十首 其四十五
释昙华（宋代）

一二三四五，五四三二一。从头点检来，笑杀维摩诘。

带累李胡子，喷水髭须湿。洒净已周圆，次念波罗蜜。

蒋山恁么道，千古谁人识。识不识，何处觅，堪与丛林为轨则。
志士吟二首 其二
郭祥正（宋代）

岁华忽已晚，志士将奈何。摧车眷前修，停泽无馀波。

知命守穷贱，脱屣南山阿。出从麋鹿游，坐与猿鸟歌。

采菊复采薇，聊以养天和。
送司空还山 其一
卢见曾（清代）

贺公矍铄据归鞍，不死龙沙风雪寒。到此才知臣罪重，余年敢雪主恩宽。

已无绿水疑巢父，容有苍生望谢安。帷幄边机重召对，汉家振旅不为难。
帆
湛方生（魏晋）

彭蠡纪三江，庐岳主众阜。白沙净川路，青松蔚岩首。

此水何时流，此山何时有。人运互推迁，兹器独长久。

悠悠宇宙中，古今迭先后。
风光草际浮
张复元（唐代）

纤纤春草长，迟日度风光。靃靡含新彩，霏微笼远芳。

殊姿媚原含，佳色满池塘。最好垂清露，偏宜带艳阳。

浅深浮嫩绿，轻丽拂馀香。好助莺迁势，乘时冀便翔。
句
李大力（宋代）

后院落花人不到，黄鹂飞下石榴阴。
心远堂
吴龙翰（宋代）

飘飘谪仙子，闭门逃世諠。
达哉柴桑翁，心远地乃偏。
羡公隐廛市，高拍前人肩。
园林富花木，景象罗春妍。
翠鸟鸣高枝。白鱼游深渊。
鱼鸟欣有托，吾庐兴悠然。
诗瓢贮烟云，茶鼎烹银蟾。
有此佳绝处，那受名利鞭。
鹊尾闻妙香，片心超九天。
渊然消万虑，流光纬三田。
乾坤任簸弄，追踪古偓佺。
从宋宪登万景楼
晁公溯（宋代）

胜地开杰观，大川壮重关。
使者领我来，共此须臾閒。
玉节照绿野，银瓶落青纶。
酒酣望八极，气豪吞百蛮。
俯窥二江水，远指三峨山。
遂令苍茫外，尽在顾盼间。
崔嵬凌云寺，缭绕含风湾，
洲渚递隐见，烟霞渺斓斑。
静看浮鸥没，坐数昏鸦还。
作者必磊落，后来莫能攀。
不减鹳鹊楼，可想熊豹颜。
下有安乐园。惜哉半荆菅。
谁其为起废，叹息岁方艰。
法云寺
陆游（宋代）

法云古兰若，西走钱塘路。
帆影梅市桥，人语柯山聚。
吾家昔为邻，来往无晨暮。
十世三百年，散徙非复故。
修廊与广殿，亦已化烟雾。
经营久不倦，大体始略具。
钟鱼以时鸣，轩槛有幽趣。
中庭扫芜秽，断碣起颠仆。
老我绝世缘，随身惟两屦。
愿言治北窗，寂寞同子住。
待漏
刘克正（明代）

凤楼相对碧嵯峨，斜月疏星度绛河。三殿曙晖犹未启，九霄寒露已将多。

佩鸣白玉千官至，火列丹城上相过。遥想后庭催步辇，宵衣频问夜如何。
南乡子·春闺
孙道绚（宋代）

晓日压重檐，斗帐春寒起来忺。天气困人梳洗懒，眉尖，淡画春山不喜添。
闲把绣丝挦，认得金针又倒拈。陌上游人归也未？恹恹，满院杨花不卷帘。
梅花
赵伯泌（宋代）

绰约冰姿傍短墙，天香应不让花王。雪光相映精神爽，月色深笼意味长。

惟契竹松敦晚节，不随桃李竞春芳。漫将玉笛风前弄，留取宫人学汉妆。
斑竹筒簟
杜牧（唐代）

血染斑斑成锦纹，昔年遗恨至今存。

分明知是湘妃泣，何忍将身卧泪痕。
句
周必正（宋代）

摛云摇碧露繁星。
方氏临清堂二首 其二
马廷鸾（宋代）

陶翁归计已成迟，未折腰前好赋诗。到底尚称千载士，高人拈向此中题。
和人游嵩山十二题 其十一 峻极上寺
范仲淹（宋代）

徘徊峻极寺，清意满烟霞。好风从天来，吹落桂树花。

高高人物外，犹属梵王家。
二月初六日将赴试河南隔夕赋此以壮行色
曹家达（清代）

东君催绿到人间，染遍园林更水湾。日暮东风半城郭，春来烟树满江山。

閒云出岫连天远，大海浮楂破浪还。时局安危劳问讯，少陵诗思动乡关。
三月二日紫牡丹
张明中（宋代）

见说西京有魏家，瑞云吹紫染芳华。
移将万里豪门贵，幻出千芳倾国葩。
新佩荷囊重渍色，更乘兰馥七香车。
倡花野蕊都销尽，来配姚黄得共夸。
头风吟
邵雍（宋代）

近日头风不奈何，未妨谈笑兴高歌。
人才相去不甚远，事体所争能许多。
闭目面前都是暗，开怀天外更无佗。
若由智数经营得，大有英雄善揣摩。
同记汝长老长至晚步
释今壁（明代）

薄暮长陂林悄悄，短筇迟影发苍苍。群阴消尽人同老，一气潜生天渐忙。

学雪梨花偷试白，宿梅春鸟误啼黄。无端恼乱东溪竹，叶叶西风背夕阳。
次张钦夫经略韵送胡长彦司户还庐陵
周必大（宋代）

解印陶元亮，居乡马少游。
久怜高士少，今喜故人优。
客至无何饮，身闲有底愁。
自然仁者寿，谁羡道家流。
松门
欧阳修（宋代）

岛屿松门数里长，悬崖对起碧峰双。
可怜胜境当穷塞，翻使留人恋此邦。
乱石惊滩喧醉枕，浅沙明月入船窗。
因游始觉南来远，行尽荆江见蜀江。
室中三关
释原妙（宋代）

杲日当空，无所不照，
因甚被片云遮却。
孟子·公孙衍张仪
陈普（宋代）

虎狼纵暴互奔驰，狐魅纷纭擅肆欺。
三二百年天地裹，十棚木偶弄婴儿。
清河道中暮归
朱自牧（元代）

缓辔溪边喜乍晴，夕阳流水浸孤城。川平佛塔层层见，浪稳商舟尾尾行。

十里烟霞随野步，两崖禾黍撼秋声。雨旸虽有丰年兆，久客都无地可耕。
去妇词
郑采（宋代）

敝衣尚可浣，古镜尚可磨。郎心一昏蔽，反覆将奈何！

缅怀初嫁时，同心指江河。江河固上流，郎恩中道休。

娟娟芙蓉花，托根在芳洲。驱妾出门去，妾身将焉求。

安得明月珠，置之郎心头。
悼致政楼少师 其二
范浚（宋代）

身后储休世或同，生前有耀孰踰公。班衣五彩枢臣贵，宝带万钉天眷隆。

终始哀荣时共羡，丕扬宠赠会追崇。遥瞻素旆愁云外，惨憺悲歌立晚风。
过少姨庙
黄庶（宋代）

阴森老柏少姨庙，炉烟蓬勃疑行云。
祭盘狼籍山鸟饱，巫祝生涯来往人。
清寒
张侃（宋代）

臞叟久不出，短帽半离披。天公有新事，剪雪玉参差。

仰瞻银海眩，须臾肆寒威。试呼缄口翁，时复一中之。

初如薝卜飘，终似白练驰。阴气无所泄，乘风舞绥绥。

山明失紫翠，手板休拄颐。溪流有层冰，艇子寸步移。

寒禽集深条，可怜翅翎垂。拥炉回阳春，始觉温四肢。

我生仅再见，老农重嗟咨。锦里杜子美，姑溪周紫芝。

文章江汉流，初不事支辞。遗编可推究，古岂异今时。

无此雪与寒，何翅五吟诗。宜瑞不患寡，写檄诛云师。
清源大夫吴人到官之数月凿池引泉植芙蕖大变晋俗遂忘江湖之想作诗寄题芙蓉亭
苏过（宋代）

先生腹有五车书，宜著天禄与石渠。一日不可食无鱼，何不置之于江湖。

迩来得邑古塞隅，饮酪披毳如羌胡。汾水浊恶山童枯，不知先生何为娱。

忽然寄诗遣长须，报我县圃开榛芜。昔为沮洳今可潴，下灌粳稻池之馀。

清流映带红芙蕖，炯然不染先生如。簿书扰扰徒喧呼，不妨行吟学三闾。

吏民已化愚溪愚，能和紫芝于蔿于。教条自简俗自纾，三尺不犯鞭与蒲。

愿君越吟小踟蹰，晋楚未觉肝胆殊。长短莫较鹤与凫，弹铗且缓归来乎。
登圆静寺后山携张子汝思
王慎中（明代）

策马清随沧水吏，扪萝幽到碧山岑。最怜绝壁流霞气，况有澄湖清客心。

落木萧疏明远近，行云缥缈静高深。灵芝紫蕨亦吾分，石髓丹砂与尔寻。
最多宜
贺铸（宋代）

半解香销扑粉肌。避风长下绛纱帷。碧琉璃水浸琼枝。

不学寿纱窥晓镜，何烦京兆画新眉。可人风调最多宜。
感怀题从舅宅
杨凝（唐代）

郗家庭树下，几度醉春风。今日花还发，当时事不同。

流言应未息，直道竟难通。徒遣相思者，悲歌向暮空。
诸暨道中五首
葛绍体（宋代）

晓烟晴日过枫桥，桥面山尖春半娇。
一簇谁家嫩杨柳，淡黄襟带学宫腰。
高邮张生出所得诗画一轴求余作诗因书
华镇（宋代）

千岩秀处有扁舟，不驾樵风欲五秋。金咮未应甘腐鼠，霜翎时自下昆邱。

尘埃漠漠长扃户，云月漫漫独倚楼。好事古来常恨少，碧霄清思为君搜。
偈五十三首 其三十六
释克勤（宋代）

个是毗耶据坐处，正同摩竭令行时。夹山顶𩕳通一窍，放出天彭老古锥。

冲浪锦鳞来入罟，缦天网举不饶伊。
凯歌·今年三月三
项安世（宋代）

今年三月三，乐事今古稀。
嘉陵江到武昌口，此时此日同□□。
北人不敢恃鞍马，西人不敢凭山豀。
德安有高悦，匹马穿重围。
入城助守胆如斗，出城决战身如飞。
城中扶出王与季，城外逐出信与随。
襄阳有赵淳，默坐谁得窥。
一日熏尽西山狐，二日网尽东津鲵。
三日开门看江北，一人一骑无残遗。
兴安有安丙，谈笑戮吴曦。
伪王乱领出深谷，长史捷布登前墀。
铜梁玉壘见天日，瞿塘滟滪无蛟螭。
噪州有老守，头白尚能诗。
上言吾君善委任，下言吾相能指麾。
国家九九八十一万岁，璘雏褒蘖休狂痴。
临江仙（应提刑懋生日）
魏了翁（宋代）

红杏花边曾共赏，天涯还是相逢。人言契分两重重。谁知声利外，别有一般同。

炯炯奇情双亮处，天光水色相通。磨中旋蚁渺何穷。共扶天事业，此意政须公。
和刘右司见寄六绝一律
吴潜（宋代）

酴醾万玉吐幽香，芍药千红护绿裳。
好景只供人借看，寻思百计是归强。
访林龙发
李涛（唐代）

车马喧阗桃李村，谁人复识老梅尊。
时中只有梅亭侄，来访西湖处士孙。
哭李少微三首 其三
李彭（宋代）

我客齐安岁，君官汾上春。安知濒鬼录，不作定交人。

炀灶中郎满，斗鸡开府频。如何令王济，清血染衣巾。
风入松
韩玉（宋代）

柳阴亭院杏梢长。依约巫阳。凤箫已远秦楼在，水沈烟暖余香。临镜舞鸾窥沼，倚筝飞雁辞行。

醉边人去自凄凉。泪眼愁肠。断云残雨当年事，到而今、好处难忘。两袖晓风花陌，一帘夜雨兰堂。
山居
可止（唐代）

雪消春力展，花漫洞门垂。果长纤枝曲，岩崩直道移。

重猿围浅井，斗鼠下疏篱。寒食微灯在，高风势彻陂。
和赵尚书无辩诗 其一
吴泳（宋代）

夫子动以易，孟轲性其天。或毁或沮之，于我何加焉。

天地犹有憾，伊人得无言。笑彼徇人者，区区欲求全。
和程泰之阁学咏雪十二题·留雪
袁说友（宋代）

相看景物又年华，淅淅投窗意转嘉。
冷落不堪春信晚，稍留六出待梅花。
垂丝钓 瓶桃花落结子，娇俊可爱。歌以赏之
陈洵（清代）

梦仙路杳。壶天初养娇小。旋洗露花，金井清晓。腰细袅。

想为春瘦了。枝头巧。换东风旧笑。

艳辰回首，花笺无限情调。比花又老。何况人年少。

一点关怀抱。樱素好。看有谁解道。
赠人
吕本中（宋代）

剩作闲官不计年，得公相近转翛然。饱谙文字能生病，始信虚翛不住禅。

水涩船回休进棹，路长马倦莫加鞭。漫成拙句为公寿，要作新正第一篇。
秋兴和郑希大 其三
黄衷（明代）

闲云流影似山移，湖海情深梦九疑。怀古自从摇落后，报恩宁尽显融时。

生涯祇有寻愚谷，好事谁将入渼陂。归雁一声江月小，不堪长负故园期。
次韵自序
陈造（宋代）

丁年拾芥视功名，可但纫兰茹落英。
深愧官曹无所补，向来志愿几馀成。
分营伏腊耕淮壤，久绝音邮到帝京。
尚有好贤馀习在，老怀端合向君倾。
题伯时画揩痒虎
黄庭坚（宋代）

猛虎肉醉初醒时，揩磨苛痒风助威。
枯楠未觉草先低，木末应有行人知。
别朱几仲
钱时（宋代）

古貌臞然一病翁，胸中戈甲气如虹。子房元凯能骑马，破贼红旗未足功。
淡竹岭农家
方回（元代）

茅坞石巉岩，无云亦有岚。
纸材槌稚竹。泉笕穴枯杉。
跣足何曾袜，赪肩或不衫。
邻家石茶磨，妇借自能担。
边词十三首（并客燕时到马水口及宣府之作）
徐渭（明代）

老胡宠向一人多，窄袖银貂茜叵罗。
递与辽东黄鹞子，侧将云鬓打天鹅。
道番易登龙虎
江万里（宋代）

瞻彼高山，苍苍相缪。
云舒霞张，溪谷险幽。
鸣鹤在树，猿猱啾啾。
青松多风，白露已秋。
仙乎曷去，胡不少留。
题花光梅十首·淡中有味
王柏（宋代）

一丘一壑似夷齐，劲雪繁霜特立时。
瘦影横斜清峭峭，世间几个赴心期。
次韵宗伟阅番乐
范成大（宋代）

十日闲愁昼掩关，起寻一笑共清欢。
罢休诗社工夫淡，先净书清气味酸。
尽遣余钱付桑落，莫随短梦到槐安。
绣靴画鼓留花住，剩舞春风小契丹。
辛卯上是刑平寇歌
邢凯（宋代）

陈公筹策子房采，衣绣持斧征南方。
亲督貔貅效深入，悉孛狗鼠无留藏。
二帅宣威既电击，群校贾勇争奋扬。
束身来降三百寨，所余一二犹陆梁。
平固恃险连百丈，僭拟官号熊与张。
一朝骈首俱就缚，是谓擒贼无擒王。
捷书夜至连清书，不闻传箭赤白囊。
侵侵良民皆安堵，憧憧道路我行商。
妖氛顿发卖刀剑，祥风初扇从耕桑。
绍定四年调玉烛，薰蒸六合为金穰。
第功行封指授醒，凌青逆紫将翱翔。
元戎煌煌赐紫轴，裨将一一露龙光。
振旅归来神螺冈，笳鼓竞飞声洋洋。
橐弓载戢绿沈钥，旄头星灭汉道昌。
雅宜饮至满池觞，细柳烟笼春书长。
题长安归骑图二首 其二
杨荣（明代）

元戎玉帐拥貔貅，武略文韬压众流。恢拓封疆当圣代，尽收部落入神州。

归旌想惬舆情望，奏凯亲承宠渥优。从此烽烟空绝塞，边民乐业日歌讴。
书故三司副使陈公亚之诗轴后
张徵（宋代）

破锦囊开玉振金，舍人胸次右丞心。为时黼藻衣冠薮，与国丹丞翰墨林。

慷慨似谁双舞剑，风流随处一歌琴。燕贻苦志追先烈，子夏何须论浅深。
端节三日偕向繁兄弟观竞渡
张嗣纲（明代）

相携书剑出江干，竞渡双龙海宇寒。竖赤枭从天上望，夺红人自社中看。

移舟繫柳诗新赋，把酒临江兴倍欢。自是蛟龙镶爪翼，满江风雨浪漫漫。
偈颂一百三十三首 其一二四
释居简（宋代）

八月秋，何处热。露冷风高，头头漏泄。何必三到投子掘地觅天，雪拥鳌山一场败阙。

踏著秤锤硬似铁。
和玉芝上人兰亭诗
徐渭（明代）

茂林修竹旧相传，千古残碑野草湮。碧水曾闻王谢语，青山不异永和年。

叶飞锡杖峰前路，樵指流觞涧底泉。回首云门孤月上，清光遥送鉴湖船。
南海乱石山作
杜审言（唐代）

涨海积稽天，群山高嶪地。相传称乱石，图典失其事。

悬危悉可惊，大小都不类。乍将云岛极，还与星河次。

上耸忽如飞，下临仍欲坠。朝暾赩丹紫，夜魄炯青翠。

穹崇雾雨蓄，幽隐灵仙閟.万寻挂鹤巢，千丈垂猿臂。

昔去景风涉，今来姑洗至。观此得咏歌，长时想精异。
寄王观文
徐积（宋代）

扁舟欲泛湘江月，亦泛洞庭湖上春。十年此意逢今日，且喜洪州有主人。
荷风荐凉屷于御风台者六因赋古
白玉蟾（宋代）

黄昏六点星，飞堕天南方。
荡荡无边秋，水色涵天光。
紫壶如朱无，鲜妍敌露霜。
紫琼如芙蓉，风韵何清凉。
紫烟如芝兰，涧谷含幽芳。
紫云如木犀，内秘天家香。
鹤林如甘菊，端可寿而臧。
满泛九霞觞，与客秋兴长。
紫清如芰荷，堪制仙人裳。
愿言六人者，驾月宝帝旁。
先拜紫皇前，次谒王母房。
人间尘埃子，白日空茫茫。
春日杂咏九首
李弥逊（宋代）

渐欲抛书卷，行藏任转蓬。
负暄携稚子，抱良觅邻翁。
接叶犹妨径，拳芽未着丛。
主林真好事，为我结新红。
杂记草木九首 其四 竹
朱熹（宋代）

种竹官墙阴，经年但憔悴。故园新绿多，宿干转苍翠。
隋王鼓吹曲 钧天曲
谢朓（南北朝）

高宴颢天台。
置酒迎风观。
笙镛礼百神。
钟石动云汉。
瑶堂琴瑟惊。
绮席舞衣散。
威凤来参差。
玄鹤起凌乱。
已庆明庭乐。
讵惭南风弹。
出留守府之东游李相园赵令竹林观楚家桂树余去岁数从元献公为此行作三绝句以道悲怆之意 其一
韩维（宋代）

府东朱户昔常开，日日从公选胜来。游履吟毫成故事，断松飞溜有馀哀。
题琢如中表同年遗照四首 其二
缪焕章（清代）

当君中禁挥毫日，值我黔阳佐幕时。家业飘零生计拙，累君辗转费筹思。
谢昌甫芋药 其一
韩淲（宋代）

山翁不管膏粱味，道士常从芝朮餐。想见散庵高洁地，竹垆深火对瓢箪。
陪师厚游百花洲盘礴范文正祠下道羊昙哭谢安
黄庭坚（宋代）

委径问谣俗，高丘省佃作。
昔游非苟然，今花几开落。
和朱世同夜闻竹声
吴芾（宋代）

醉卧空斋静绝人，夜阑霜月白纷纷。寒生枕上浑无梦，声到窗前疑是君。

玉轸谁家调古曲，铁衣何处角孤军。羡君写入新诗里，清壮还应过所闻。
西征次韵屠巡察三首 其三
黄衷（明代）

露檄宵驰北路长，探丸今日静江乡。宋功谩录收邕管，汉将徒劳下桂阳。

借箸公还将绣斧，洗兵吾欲挽银潢。何人更上平蛮雅，续得淮西墨几行。
即事
章甫（宋代）

两淮仍蜀道，群寇再侵寻。
不戒兵犹火，唯夸旅若林。
皇图终复古，天意亦难谌。
咨尔无猖獗，须思后患深。
重阳宴东观山亭和从事卢顺之
张固（唐代）

乱山青翠郡城东，爽节凭高一望通。交友会时丝管合，

羽觞飞处笑言同。金英耀彩晴云外，玉树凝霜暮雨中。

高咏已劳潘岳思，醉欢惭道自车公。
度絜辞三章 其一
姚燮（清代）

拗颈葫芦贮砂汞，戈铋镫槃皆骨董。褊心推测宁有凭，万里青骨量针孔。

将军食粟一石多，美人倾脂流满河。可怜蝴蝶三春老，但怨春花不重好。
青门观侯生舞双剑赠益都沈八丈歌
吴文溥（清代）

侯生袖中两秋水，飞出芙蓉乱红紫。虚堂白日走精灵，夹电穿红血人眦。

须臾一掷几千里，碧海无声老蛟死。座中苍髯七十翁，满酌金罍为生起。

自言年少时，头角亦颇奇。弹棋与击剑，游戏无不知。

云门山中有老屋，穆陵关南春草绿。千年猛虎射杀之，徒手向前拔箭镞。

朝驰燕马问卢龙，夜脱吴钩舞鸲鹆。美人如花客如玉，往往哀丝间豪竹。

分金呼管鲍，作赋邀邹枚。肝胆时因酒边露，笑口却向杯中开。

闻道秦皇古碑在，兴酣独上琅琊台。当时搔首隘八极，未肯埋没随蒿莱。

岂知如今意萧瑟，入蜀游秦计转拙。青门瓜落秋风多，白头看剑当悲歌。

途穷景短奈老何，呜呼！途穷景短奈老何。
北郊晚步
完颜璹（金朝）

陂水荷凋晚，茅檐燕去凉。
远林明落景，平麓淡秋光。
群牧归村巷，孤禽立野航。
自谙閒散乐，园圃意尤长。
药师院看新竹
翁心存（清代）

江云帖帖南浦飞，江城清夏昼掩扉。鄙人生无肉食相，冷嚼冰雪骨不肥。

尚余一点俗缘在，妙药欲仗空王医。芒鞋径踏药师院，沙路细碎行人稀。

深篁苞绿掩金碧，烟外但闻清磬微。叩扃拄策得幽径，坠粉簌簌沾人衣。

龙吟鸾啸众仙下，琅玕万个幂四围。连天一气碧云合，不知林外停炎曦。

移时静对坐磐石，横出旁茁芜不宜。嫩黄便娟熊袅袅，空翠匼匝香霏霏。

玉声玲珑风解箨，金影琐碎波含漪。初生劲节不数尺，郁郁已具干霄姿。

脩柯似放一头地，转以侧势相撑披。山僧颇解禅悦味，留客且住携军持。

洗铫细烹叶上露，两腋习习清风吹。内观了了见症瘕，如饮大药调上池。

渭川千亩贮胸臆，千户侯吾不愿为。痴心思乘箨龙醉，呼童斸取捆载归。

寒酸笑杀白司马，苦竹绕宅哦新诗。
秋日江郎道中
柴元彪（宋代）

豆花疏雨浥轻埃，野店新凉入酒杯。
草带淡烟栖古道，树含断霭翳荒台。
湖光隐见萍分合，山色有无云去来。
满眼秋光无尽意，三峰万古碧崔嵬。
缘识
宋太宗（宋代）

上短下长人莫笑，信缘披得便前行。
衣裳不是颠来倒，凭仗丹青画取成。
述怀
先著（清代）

劳生百年内，患有人之形。一身归虚无，万念偏营营。

虽有贤智人，惟与忧患并。不能弃人纪，焉得辞天刑。

绝类废群生，造化难为情。已矣何所逃，安之以地争。
谕亲友
白居易（唐代）

适情处处皆安乐，大抵园林胜市朝。烦闹荣华犹易过，

优闲福市更难销。自怜老大宜疏散，却被交亲叹寂寥。

终日相逢不相见，两心相去一何遥。
题张氏园亭二首 其二
刘跂（宋代）

岸荠随渔屦，林桃映舞衫。定非铜雀榭，似是雨花岩。

僮有家千指，书多日百函。斯人太高语，吾意秖尘凡。
春去
邵济儒（清代）

春去春来总不知，落花如雨雨如丝。一窗淡月孤灯夜，摘遍唐诗摘宋诗。
踏莎行 秋夜
徐元瑞（清代）

绣幕低垂，银钩双控。栏杆十二花阴重。空馀今夜月华明，画楼寂寞无人共。

髻乱惊鸦，钗欹金凤。避愁无计惟寻梦。几番辗转不成眠，谁家玉笛声三弄。
以莲心茶送巩使君小诗将之
虞俦（宋代）

未雨馀寒力尚严，岩前蚤见摘纤纤。
初尝似带莲心苦，回味宁输崖蜜甜。
渴想清香凝燕寝，更馀黄卷乱牙签。
一瓯幸入春风手，微草从今价亦添。
送吕提干并简谢泉
方岳（宋代）

山云一夜雨，称放过阊船。
坑发宁遣圹，民贫不为钱。
范碑秋寺古，楚观暮江前。
寄谢东山老，灵砂并欲仙。
四圣观御园海棠花
潘玙（宋代）

燕子来时春政好，御园剩拆海棠花。
如今翠辇游观少，一片东风属道家。
采莲曲二首
徐照（宋代）

罗盖初收晚日阴，野凫飞起小鱼沉。
莲蓬摘下留空柄，把向船前探水深。
游天竺
释绍嵩（宋代）

天竺秋重入，翛然适此心。
路寻流水远，门闭野云深。
澹泞生真趣，幽闲且自任。
残阳应更好，蝉合伴清吟。
柬施上舍
刘宰（宋代）

万里秋光酒一钟，别来木末几西风。
怀人滚滚东流水，问讯冥冥北去鸿。
愧我形容难似书，喜君意气尚摩空。
相逢莫怪深相间，一笑犹疑是梦中。
葑门
叶适（宋代）

遗墨固藏神，希圣非立我。
断后辄无前，实石即虚左。
品定赋纤洪，义明分勇懦。
端木语卫文，洙泗皆卿佐。
孔子叙夷齐，后进尚嵬琐。
从来一大事，几作鸿毛荷。
知非言所及，结网鱼受课。
谁持空空质，放纵无不可。
兹门小精庐，荒寂众万过。
欣余二三子，拙力守饥卧。
杨花安得揽，飞去天隅唾。
唯有露垂垂，满畦红药堕。
句
余玠（宋代）

老子也曾来候，诸公聊复忍须臾。
往瓜洲护使客回程
虞俦（宋代）

北使朝京阙，东淮领计台。
舟师虽夙戒，顿食更频催。
州县愁劳费，风霜困往来。
和盟终不赞，旧好政无猜。
导引·来嫔初载
佚名（宋代）

来嫔初载，令德冠层城。柔范蔼徽声。熊罴梦应芳兰郁，佳气拥徽楹。珠宫缥缈泛蓬瀛。脱屣世缘轻。空馀宝册光琼玖，千古仰鸿名。
寄贾岛
姚合（唐代）

漫向城中住，儿童不识钱。瓮头寒绝酒，灶额晓无烟。

狂发吟如哭，愁来坐似禅。新诗有几首，旋被世人传。
集庆寺
仇远（元代）

平生三宿此招提，眼底交游更有谁。
顾恺漫留金粟影，杜陵忍赋玉华诗。
旋烹紫笋犹含箨，自摘青茶未展旗。
听彻洞箫清不寐，月明正照古松枝。
问马默斋病于其侄孙马大年
陈献章（明代）

荔颗红时酒正多，口疮不饮奈公何。郎君解记春牛否，还为而翁一放歌。
橡媪叹
皮日休（唐代）

秋深橡子熟，散落榛芜冈。
伛偻黄发媪，拾之践晨霜。
移时始盈掬，尽日方满筐。
几曝复几蒸，用作三冬粮。
山前有熟稻，紫穗袭人香。
细获又精舂，粒粒如玉珰。
持之纳于官，私室无仓箱。
如何一石余，只作五斗量！
狡吏不畏刑，贪官不避赃。
农时作私债，农毕归官仓。
自冬及于春，橡实诳饥肠。
吾闻田成子，诈仁犹自王。
吁嗟逢橡媪，不觉泪沾裳。
经阖闾城
杜牧（唐代）

遗踪委衰草，行客思悠悠。昔日人何处，终年水自流。

孤烟村戍远，乱雨海门秋。吟罢独归去，烟云尽惨愁。
清舒山馆对雨 其二
弘历（清代）

书馆萧秋坐雨便，窗临碧沼漠溪烟。塞山楚水何分别，祗觉潇湘意与然。
绛都春 上元后日逢抱真生日，次吴梦窗韵
吴湖帆（清代）

香温翠暖。问谁处、锦幄华镫庭院。丽日上元，佳节春回，梅花苑。

琼枝吹月飞红片。缀点额、新妆人面。宝钗楼上，金簧并奏，玉徽徐按。

休管。天街共戏，任蛾闹舞，著冠儿颠转。破泪笑声，携手狂歌，情何限。

倾杯欢喜团圞宴。散焰火、凭高遥看。夜阑银烛摇梁，影红乳燕。
续苦雨行二首
方回（元代）

忆昔壬午杭火时，焚户四万七千奇。
焮死暍死横道路，所幸米千民不饥。
火灾而止犹自可，大雨水灾甚于火。
海化桑田田复海，龙妒倮虫规作醢。
送学生李公裕兄弟赴省集
晁补之（宋代）

闭门围火谈，开户雪一尺。黄昏具杯酒，知君远行役。

君家三兄弟，颇谓各无敌。容父学知方，大道通四驿。

吉父尤颉颃，天池观水击。仁父少而奇，乃是夜光璧。

李侯有此子，便可卧安席。家居乐与饵，聊以止过客。

岂无一束刍，空谷不可食。宵人操宠利，徒手捕蜴蜥。

公等宁复然，乌黑鹄自白。屠龙业有用，未厌所从僻。

富贵念昔时，城东雪中迹。
道中
舒逊（元代）

雨来云里山头低，雨收云束山腰齐。眼前好景吟不得，天风泠泠马频嘶。
先天易吟三十首
方回（元代）

河图天地数，五与十居中。
所拱中一点，心为八位宗。
颂古十九首
释法全（宋代）

八十翁翁著绣靴，踏开幽洞笑呵呵。
傍人指点忘归路，不觉腰间烂斧柯。
春日郊居
黄宗会（清代）

雨后春山才欲苏，烧痕犹是旧模糊。水搜枯桕根连石，云压长松鬣满庐。

鸟倦余寒还敛翼，花欺暂暖已垂须。荒村景物多幽赏，不惜芒鞋绕径纡。
题海州怀仁令藏春亭
张耒（宋代）

闻道山中贤长官，种花不肯放春还。
故知车马红尘地，催促东风不得闲。
怀伊亭
张嵲（宋代）

回环拥冈峦，澶漫分林坞。
纵目以怡情，信美疑吾土。
西江月（五）
张伯端（宋代）

善恶一时妄念，荣枯都不关心。晦明隐显任浮沉。随分饥餐渴饮。

神静湛然常寂，不妨坐卧歌吟。一池秋水碧仍深。风动鱼惊尽任。
敬赋黄万安肃父五云阁
曾丰（宋代）

一合乾坤罗万象，中有连天云锦帐。分光日月两轮间，聚荫神仙十洲上。

盘缃错缥天上无，若为云锦如许都。娲皇鍊石补天了，倥偬不及收其馀。

织女得之资以幻，手与目谋生灿烂。使君寄下召还祥，令尹收为公退玩。

登临辄玩罢辄忘，令尹胸中自含章。制锦犹馀五色线，归朝可补尧衣裳。
赠三灵程道人
王安国（宋代）

三灵山下新安水，潇洒人间画不如。收得市朝忙日月，归来田不老樵渔。

君能知命忘机久，我愧于时触事疏。从此卜邻同笑傲，何须强著解嘲书。
正学
陈造（宋代）

政术自学术，君子恶其欺。
道学不容伪，世以伪用之。
向来濂溪不，粹然时所师。
光风与霁月，取重前辈词。
两程从之游，流变已受疑。
应世颇拘谫，自立如矜持。
何人传其粗，矫讦取世资。
口中诚敬语，掎袂挹惠夷。
其行则市井，跖屩差所为。
危坐悄长默，覆此庸蚩蚩。
经正盛时事，怪女尚抵巇。
秉畀幸一旦，嘉谷去稗稊。
正士鸳鸿集，古学星日垂。
江湖隐沦客，有见真管窥。
尔辈受排拫，拟亦无孑遗。
得无奇英士，失脚遂磷缁。
用过贤用功。取璧忘小疵。
原引抆拭手，免兴失时悲。
原分升禄，少救并日饥。
辟以周孔涂，正以孟韩规。
嵬琐审辟就，譸张惭昨非。
六通面四达，恢若隆古时。
治道遗去甚，世变须防微。
吾言或可录，敢用告采诗。
沈宪敏公挽词
楼钥（宋代）

仕宦接王杨，诸公叹老苍。
门生多紫禁，子舍屡黄堂。
自得垂车乐，谁传却老方。
桃花千树满，空忆旧刘郎。
雪后领儿辈行散
杨万里（宋代）

今日意不惬，出游聊逍遥。父子自为伴，何须外招邀。

过溪足小倦，临流坐危桥。回头顾吾庐，竹树翳草寮。

独有万花亭，岿然出山椒。高陂泻溪水，环佩锵琼瑶。

飞流迸空起，平水和天摇。舂淙到潭底，势尽自浮漂。

蟹眼沸不停，雪山涌还消。近观绝汹汹，远听渐萧萧。

忽逢绿头公，携孥鼓丹桡。喧呼苇间出，得意似见骄。

我行为小立，流鱼偶双跳。人物各自适，兹游定谁超。
复修府学故事
韩绛（宋代）

文翁石室已千秋，世有兴衰化自流。
贤嶲相望承学粹，朝廷繇此得人优。
太平典礼当传习，盛际文章正讲求。
师友琢磨期不{左卷右力}，岷峨秀气与云浮。
岁莫和刚父杂诗四首 其三
赵孟頫（元代）

惊飙吹白日，流光忽蹉跎。登山采众芳，荆蓁一何多。

迷途幸未远，回车且委蛇。黄鹄志四海，雀鴳将如何。
庞公携家图引为张橘隐题
王逢（元代）

鸿鹄巢高林，鼋鼍穴深渊。
所以庞德公，躬耕岘山田。
当时刘表侪雄材，万金足置燕王台。
台成禽荒鸩毒甘，醉甿臂锦呼鹰来。
鹰饥受呼饱则去，非熊之伦孰得驭。
诸儿豚犬遗以危，况复苍生天下虑。
苏岭石鹿双耸然，霞日绚烂芝茎鲜。
囊衣里鹥车连连，白骡青牜孛参后先。
举家相携入长烟，竟托采药终天年，至今事迹有在心无传
。
呜呼！孔明不遇大耳主，亦必老向隆中眠。
次韵弟观用陶元亭归田园居韵
陈著（宋代）

麻麦在东阡，桑枯在南陌。
鸟飞鱼在渊，生意各自适。
相逢如相知，非苟旦与夕。
此心乃平生，谁能开閒隙。
嗟彼何人斯，徒为形所役。
役役本无名，于何见劳绩。
富贵死之除，清閒终有益。
拨不断·菊花开
马致远（元代）

菊花开，正归来。伴虎溪僧、鹤林友、龙山客，似杜工部、陶渊明、李太白，在洞庭柑、东阳酒、西湖蟹。哎，楚三闾休怪！
游虞山八咏 其八 小云栖
方仁渊（清代）

石洞何年辟，山灵变幻奇。垂岩开异境，裂石见深池。

啜茗云生岫，寻诗藓没碑。林泉如有待，回首欲何之。
蚤春园桃盛开亲友携酒过赏得春字
区大相（明代）

柴门别是武陵津，金马初辞侍从臣。赖有小桃开野径，暂攀游骑驻芳尘。

临风乍发藏歌鸟，映水时翻见丽人。几度花前得共醉，那能不惜故园春。
秋湖上晚景四首
宋庠（宋代）

小小江山国，轻轻缟紵衣。
波光清作面，天势碧成围。
岸蝶随人舞，沙鸥掠坐飞。
此心兼此境，安得不忘机。
和戴石屏
王伯大（宋代）

叫得神胆力，挽回天地心。
连朝被甘泽，既雨积重有。
水满田高下，凉生秋浅深。
老癃幸无死，一饱庆从今。
读撄宁诗集效其体寄荆门赵守二首
项安世（宋代）

多谢君侯尊古德，新开诗集向春风。
隔生始见斯文贵，未死谁邻此老穷。
纸上岁时犹可数，句中恩怨已成空。
若为唤得撄宁起，看破浮云合更工。
早春十绝呈石湖
陈造（宋代）

缓引牙樯载绮罗，宽围丝锦著笙歌。
小抬醉眼游丝外，夕照御城奈乐何。
当窗织
江源（明代）

去年织布才输官，反顾身上无完裙。今年织布未成匹，县吏催完时打门。

古人取一以缓二，何意如今并民利。十室看来九室空，坐令父子遂相弃。

草虫唧唧依床帏，天寒催织无停机。妇姑相对暗垂泪，明年输官慎勿迟。
丙戌金陵作
陈航（明代）

金陵大道平如砥，翠瓦雕甍相对起。甲第纵横尽主家，金鞭络绎多戚里。

主家戚里遥相连，平堤走马去朝天。骑簇通衢看似绣，香连内苑色凝烟。

烟连骑簇真堪玩，倏忽朝回更萧散。五侯宾从集如云，四夷门馆多迎款。

须臾教乐从天来，齐歌赵舞皆柔谐。愧我儒生眼未识，日逐羸马随飞埃。

飞埃扑人心草草，风光只在长安道。故乡回首白云遥，归去南山且终老。
岁律
徐集孙（宋代）

岁律又侵寻，桃符句索吟。
经年为客梦，每日在家心。
眼老看山惯，愁多怯酒深。
公余惟读易，世事任浮沉。
送僧归护国寺
钱惟演（宋代）

白道萦回彻上方，薰然风信满归航。
五芝岩秀经行熟，千柰园归宴坐凉。
吟久半轩移海日，定回诸壑散天香。
忘年宝契由来厚，终谢繁缨捧钵囊。
六句偈六首 其六 后念即圣
释清远（宋代）

后念即圣，圣不能知。铁牛过海，石女生儿。
叙寄员半千
骆宾王（唐代）

薄宦三河道，自负十馀年。不应惊若厉，只为直如弦。

坐历山川险，吁嗟陵谷迁。长吟空抱膝，短翮讵冲天。

魂归沧海上，望断白云前。钓名劳拾紫，隐迹自谈玄。

不学多能圣，徒思鸿宝仙。斯志良难已，此道岂徒然。

嗟为刀笔吏，耻从绳墨牵。岐路情虽狎，人伦地本偏。

长揖谢时事，独往访林泉。寄言二三子，生死不来旋。
春晚呈范石湖
刘翰（宋代）

风日萧萧两鬓华，倦寻银笔赋余霞。
五更枕上无情雨，三月风余薄命花。
春困有时因病酒，客怀何日不思家。
年来事事心情懒，惟有归耕策最嘉。
香山
范成大（宋代）

采香径里木兰舟，嚼蕊吹芳烂熳游。
落日青山都好在，桑间荞麦满芳洲。
逍遥咏
宋太宗（宋代）

道妙怀真纪异常，人间天上若存亡。
潜机物类多中觑，纳取虚无定久长。
碧落遨游归洞府，黄金不买自馨香。
参同契合诸经说，精魄夺来烂紫光。
光孝寺观南汉金涂铁塔歌
江之纪（清代）

尉佗城西诃子林，贝多叶绿清客心。寺僧示我南汉物，乌金宝塔涂黄金。

忆昨纥干冻雀死，洛州岁岁易刺史。海中妖蜃作飞龙，搅黑岭南天万重。

公卿皆由蚕室进，剥皮凿面当酒令。谁能救此一方人，不死干戈死苛政。

骄奢淫虐五十年，斗牛怨气接西乾。富贵无聊图作佛，却思铸此广福田。

比丘监使名争列，此错何止六州铁。看来原不是金涂，点点万家儿女血。

溪州铜柱生秋苔，钱唐铁券亦尘埃。区区一塔故无恙，阴雨时闻冤鬼哀。

君不见歌舞冈颓麋鹿上，小南强作降王长。锦衣百辈东市刑，银钟拜赐双泪零。

此时老佛偏无灵。
皇后阁春贴子词五首 其五
真德秀（宋代）

御沼春融冰半澌，偶观流荇已参差。因时有感关雎咏，寤寐难忘窈窕思。
橙子四首
刘子翚（宋代）

尚怀细雨初移日，著子已见清霜潸。
绝怜面有贵人色。偶致吾侪樽俎间。
句
王履（宋代）

矫首向天兮天卒无言，忠臣死难兮死亦何愆。
【双调】清江引_笑靥儿盈盈
乔吉（元代）

笑靥儿
盈盈斩
女瘢娇艳满，偏称灯前玩。歌喉夜正阑，酒力春称半，喜入脸窝红玉暖。破花颜粉窝儿深更小，助喜洽添容貌。生成脸上娇，点出腮边俏，休著翠钿遮罩了。
凤酥不称腮斗儿匀，巧倩含娇俊。红镌玉有痕，暖嵌花生晕，旋窝儿粉香都是春。
一团可人衠是娇，妆点如花貌。抬叠起脸上愁，出落腮边俏，千金这窝儿里消费了。
有感
相思瘦因人间阻，只隔墙儿住。笔尖和露珠，花瓣题诗句，倩衔泥燕儿称过去。
佳人病酒
罗帕粉香宫额上掩，宿酒春初散。被窝儿甘露浆，腮斗儿珍珠汗，朦朣着对似开不开娇睡眼。
即景
垂杨翠丝千万缕，惹住闲情绪。和泪送春归，倩水称愁去，是溪边落红昨夜雨。
短章二首
刘克庄（宋代）

衰残齿易宿，陈腐意难新。
安知痴老子，非复旧词臣。
次韵酬吴彦珍见寄二首
王安石（宋代）

篁竹荒茅五亩余，生涯山蕨与泉鱼。
家贫殖货羞端木，乡里传书比仲舒。
白日忆君聊远望，青林嗟我似逃虚。
春风渺渺乌塘尾，漫得东来一纸书。
次韵内弟汪英春来弟家省母二首
陈著（宋代）

菽水可欢须且住，粟布相容何必去。
纵然有约奉归轩，也待春程香暖处。
喜官人悟道
饶节（宋代）

白崖峰顶绝跻攀，到者方知到者难。闻道裴公才一喏，便从偃老破三关。

人生有限随流去，佛法无多掣电间。喜见伽陀辨端的，倒骑驴子上幡竿。
杂咏一百首·司空图
刘克庄（宋代）

节将飞飏去，牙郎卖弄馀。
唐臣不负国，惟有一尚书。
清风
吕本中（宋代）

清风如君子，所至有馀情。忻然破烦溽，有醉时一醒。

嗟我二三友，飘散秋叶零。不知城南王，何以识我名。

攲斜左手字，劳苦如平生。会写登楼赋，一吊漳滨灵。
西江月（十二之六）
张伯端（宋代）

七返朱砂反本，九还金液还真。休将寅子数坤申。但要五行成准。

本是水银一味，周流遍历诸辰。阴阳数足自通神。出入岂离玄牝。
南禅长老和诗不已故作六虫篇答之
苏轼（宋代）

凤凰览德辉，远引不待遣。
鷾鸸恋庭宇，倏忽来千转。
那将坐井蛙，而比谈天衍。
蠹鱼著文字，槁死犹遭卷。
老牛疲耕作，见月亦妄喘。
东坡方三问，南禅已五反。
老人但目击，侍者方足茧。
最后六虫篇，深寄恨语浅。
禅人并化主写真求赞
释正觉（宋代）

默默工夫，心田自锄。
醭生唇上满，泥斲鼻头余。
少林何曾说话，曹溪不识文书。
谁言伎俩浑无巧，自信家风也不疏。
杂兴六首
陆游（宋代）

故交零落形吊影，陈迹凄凉口语心。
辛苦一生成底事，祈招空解诵愔愔。
水调歌头 寿刘帅
邵怀英（宋代）

香亲紫荷陌，和气满长沙。黄堂庶寝春晓，风软碧幢遮。

天遣武夷仙客，来掌元戎金印，千骑拥高牙。收了绿林啸，喜动紫薇花。

青藜杖，鸿宾略，属公家。长城应与借一，天语屡褒嘉。

且伴彩衣行乐，指日丝纶飞诏，归去凤池夸。千岁祝眉寿，福海浩无涯。
西门外有桥将圮余筹款改建颜曰镜清桥刊有篆碑竖于桥侧
唐赞衮（清代）

圣朝东顾极蓬瀛，愧我分巡领赤城。但愿虹梁作鳌柱，波平如镜靖鲵鲸。
题王叔明枯木竹石
高得旸（明代）

吾乡画手鹤山樵，鹤去山空不可招。
真迹幸留王宰石，疏篁老树共萧萧。
飞泉
李复（宋代）

银河一道下天来，苍壁冲云万仞开。
白浪驾风千石转，四时不断响惊雷。
赋求仁斋和赵使君
刘黻（宋代）

一编论语半言仁，克复工夫理趣真。
敛在黄堂三寸地，散为横趣十分春。
元阳有宰群霾伏，太极无边万象陈。
生意源源如谷种，即为天地本来身。
子礼和道者寮古诗复遣一绝
郑刚中（宋代）

苍璧方渐白鹿皮，琼瑶更似木瓜诗。
从来持得吟诗戒，此是愚翁破戒时。
木兰涨（邠州作·林钟商）
张先（宋代）

青钱贴水萍无数。临晓西湖春涨雨。泥新轻燕面前飞，风慢落涨衣上住。

红裙空引烟娥聚。云月却能随马去。明朝何处上高台，回认玉峰山下路。
和富公权宗丞十首 其七
王之道（宋代）

舍北湖山千叠翠，街南溪水一篙深。黄鹂也似快晴日，杨柳阴中诉好音。
再赋
程公许（宋代）

物华过眼半黄凋，万竅号风夜栗憀。
一寸古心难石转，三生妄栗易冰消。
铅共汗笔千年梦，白黑文枰几路饶。
勘破古今无一事，省烦更好去风瓢。
有怀金白屿大学次韵奉答
饶相（明代）

昼长池馆度薰风，荏苒韶华四月中。离索总缘山水隔，起居犹月雁鱼通。

逢人为诵诗篇好，忆面何当尊酒同。独有清宵蝴蝶梦，频随残月过江东。
徐敏父龙虎山仙岩闻鸡鸣寄玄卿 其二
赵孟頫（元代）

泛泛轻舟溯碧溪，苍厓万仞有鸣鸡。可惜吾侬不同往，便当着屐上丹梯。
偈颂一百三十六首
释惟一（宋代）

今朝十五，明朝十六。
瓠苦瓜甜，松直棘曲。
辟支老汉，炎夏衣楮，
严冬浴冰，谩自辛勤，
徒劳检束，争似而今禅和，
三三两两，水边林下，
寒向火，热乘凉，
又谁管你地覆天翻，天翻地覆。
是玉也大奇，只恐不是玉。
六月频雨 其一
林希逸（宋代）

雨患先淫后必悭，春来数月为眉攒。如今早稻黄几遍，却怕收时雨未乾。
寄题洪州潘延之家园清逸楼
郭祥正（宋代）

南昌城中潘令宅，清逸楼高二千赤。斜飞四角河汉躔，密排万千鸳鸯碧。

楼中至乐无人知，扫尽寰区别名迹。霜华吹月雁横空，湖水浸天秋一色。

橹声断，渔歌起，西山却在芦花里。行客纷纷嗟白头，缨尘不解沧浪洗。

爱君年少先拂衣，古人归去无今时。上有明明垂衣之尧舜，下有错落戴主之皋夔。

湟中不用一箫取，缭绕驿道通犍为。更看牧马天山草，澡心雪耻幽燕儿。

朝廷大业昔未有，志士独往吾何讥。陶彭泽，阮步兵，回首晋道方飘零。

丝桐欲弹悲思盈，岂如潘令逢升平。倚栏一醉弦索鸣，红绡燃蜜烂华星，玉人舞彻东方明。
挽十六叔父朝散 其二
晁冲之（宋代）

翰墨传名教，公深有世风。斯文今乃丧，吾道亦何穷。

埋玉嗟何及，挥金乐未终。子孙知心盛，断狱有阴功。
后九日重与应李诸君水头放舟 其二
王世贞（明代）

韦曲看如故，高阳侣半非。清朝耕钓远，公事宴游稀。

宾主忘分席，阴晴数换衣。夷犹竟日暮，聊与咏而归。
江上
孔武仲（宋代）

万里长江一叶舟，客心萧索已惊秋。
乱霞影照山根寺，落日光翻水面楼。
浅浦耀金知跃鲤，前滩点雪见栖鸥。
少年壮气悲寥廓，未忍沧江下钓钩。
不二图
弘历（清代）

维摩默然处，文殊曰善哉。是真入不二，不语义已该。

拟向默然会，捉影徒成乖。云何俨作图，声闻笑咍咍。
宫词
宋白（宋代）

万国车书一太平，宫花无数管弦声。
近臣入奏新祥瑞，昨夜黄河彻底清。
金牛行
张侃（宋代）

君不见晋陵县北异事传，夜气将深才出没。古来至宝默有数，精英之藏宁久郁。

我閒试为访遗踪，惜许邦人忘岁月。不然上亦逼星躔，两无相合归芒芴。

当时奋身万策湖，爱向东山穿香骨。岂知服猛尽奔驰，潜地而驰真异物。

雨侵古藓满荒台，虚名空在何有哉。呜呼金牛计已竭，胡不犠尊陈帝阙。
松江
杨蟠（宋代）

帆落帆开两渡头，洞庭木叶扰离愁。
青山带日低平野，白浪随风过别洲。
月静沙寒知雁宿，云深水暖羡鱼游。
画桥隐隐横天汉，人度空中影倒流。
次韵伯瑞叔骥常字韵
赵蕃（宋代）

来往区区莫谩忙，转头还是俗相妨。
题诗见子留人意，作客如家自我常。
休叹清明仍值雨，好于元已趁还乡。
布衾木枕犹堪质，要似当年人姓阳。
依韵和答公谔郎中冠氏道中偶成
强至（宋代）

漭漭黄埃接大河，驱车底处觅阳和。
参差花信春将半，恼乱诗情日转多。
乐事恍如初觉梦，年光撇若迅流波。
马蹄莫放归时缓，知有佳人听玉珂。
广陵道中寒食日 其二
吕本中（宋代）

南来消息不真传，正恐相逢却未然。何处青帘足沽酒，粥香饧白是今年。
暮春
陆游（宋代）

数间茅屋镜湖滨，万卷藏书不救贫。
燕去燕来还过日，花开花落即经春。
开编喜见平生友，照水惊非曩岁人。
自笑灭胡心尚在，凭高慷慨欲忘身。
河间道中杂兴二首
王志坚（明代）

朝求百骑尽如龙，赵女齐儿一队中。
席帽长衫浑不辨，只教银镫露双弓。
蔬食
宋庠（宋代）

何筯空图贵，潘园且荐羞。
肥非糠籺饱。炙恥弹鸮求。
馀薤行堪种，芳葵莫预忧。
伯阳真意在，鼠坏弃谁收。
春谷幽居
钱起（唐代）

黄鸟鸣园柳，新阳改旧阴。春来此幽兴，宛是谢公心。

扫径兰芽出，添池山影深。虚名随振鹭，安得久栖林。
初还故居
岳珂（宋代）

元是庐山莫逆交，宫亭西畔着衡茅。盟鸥似怯经新浪，怨鹤还知宿故巢。

一沼种莲衣可制，万竿脱箨杖轻敲。不须海若逌然笑，乞与杯堂乐芥坳。
送江南景喜上人
饶节（宋代）

我有平生雪色尘，廉者不求贪不与。明朝聊以赠君行，一炷沉烟夜深语。

丁宁佛法苦无多，文房四物来作魔。丈夫所作若未办，奈此峥嵘岁月何。
同馀杭尉江仲嘉褒道人陈祖德良孙游洞霄宫
程俱（宋代）

太湖隐吏迂且顽，手扳柱颊看西山。笔床茶灶向何许，往来洞庭林屋间。

旧闻西门彻悬霤，故整烟艇寻苕川。却惊天柱矗云表，势与太华争擎天。

幅巾跨马及晓鼓，逸思自觉奔春泉。其谁从者二妙士，金庭老客南昌仙。

齐驱共语失长道，但见平阪连桑田。篮舆后继独不语，鼻息栩栩山耸肩。

岗回涧曲若无路，万叠老翠漫秋烟。三山对起锁诘屈，仅容蹄辙通人寰。

羊肠移险在平地，九疑山色荒联绵。穿松酌水寻二洞，低隐岩腹高山巅。

山巅石室如列厦，接肘可置千宾筵。最怜西洞隔凡处，凝乳络壁留空圆。

我将拂袖去不返，戏击雷鼓挥神鞭。三华宝衣立可致，九赤班符何足传。

只将尻与驾神马，岂顾家火烧凡铅。又疑灵物之所宅，卵孕变化蟠蜿蜒。

金龙玉简投不满，恐复下与东溟连。我嗟何地非圣处，火聚正坐青云軿。

目前阊阖昼自启，电顷已超天地先。正缘一念重山岳，障碍何啻重城坚。

就令信脚到仙宇，凡骨至死包腥膻。

胶胶世网浪自缠，会当去之如蜕蝉。谁能白衣傍金马，且复锦袍乘钓船。

金庭客，南昌仙，他年与我乘八景，举手少别三千年。
中秋前七日再宿觉林寺次张婿东生韵
杜玺（清代）

秋高暑气清，微云澹无滓。复来方外游，偃息空山里。

夫岂慕禅寂，心定似水止。此中有真趣，且住为佳耳。

盈盈月半规，的的花含蕊。薄醉昵清酣，楼角钟声起。
示龟潭文上人二首 其一
孙觌（宋代）

露盖青相倚，云屏翠作围。石泉鸣牛枕，径藓上春衣。

井遂登晨汲，庖烟起夕霏。浮生眠食耳，终不羡轻肥。
鹧鸪天
沈长卿（宋代）

瑞气氤氲人绛纱。水沉香荐碧流霞。疏梅欲破风前蕊，冷菊犹流霜后花。

销粉黛，减铅华。药炉经卷好生涯。络滨侍从他年贵，便是蟠桃王母家。
送杨元光随编修李秀才出守衡阳
程公许（宋代）

逃虚喜听足音跫，况是乡人万里逢。
江海茫茫天尽处，又携书剑入湘中。
景定初元即事十首
刘克庄（宋代）

溪水拍浮满，野花红白多。
老夫被牵率，信步出鸡窠。
小雨
王令（宋代）

一夜风声惊屋破，四邻叩壁呼我贺。
久知旱势非所期，果见雨逐浮云过。
庭塘流注已有余，田亩不沾亦何奈。
雷嗔电笑竟何为，幽人空废南轩卧。
新凉书怀
陆游（宋代）

药物扶持病少苏，残年不恨老菰芦。
潦收溪椴鱼争售，岁乐村场酒易沽。
无日桤林无坠叶，有时燕户有新雏。
秋风剩起扁舟兴，安得州家复镜湖。
神宗皇帝挽词三首 其一
苏轼（宋代）

文武固天纵，钦明又日新。化民何止圣，妙物独称神。

政已三王上，言皆六籍醇。巍巍本无象，刻画愧孤臣。
送堪舆周剑川
杨起元（明代）

踏遍芒鞋未肯休，为谁寻得卧牛丘。秦皇不废司空职，公等甘为术者流。
偈颂二百零五首
释正觉（宋代）

一色是须转，大功不我居，
珠走碧盘盘走珠。直下沧溟取明月，
吾家自有崑崙。天宇豁空云卷雨，
溪容澄澈水怀秋。
送常侍御却使西蕃
韦应物（唐代）

归奏圣朝行万里，却衔天诏报蕃臣。
本是诸生守文墨，今将匹马静烟尘。
旅宿关河逢暮雨，春耕亭障识遗民。
此去多应收故地，宁辞沙塞往来频。
挽陈判官
刘克庄（宋代）

偶然倾盖欣初识，蓦地分襟惜久暌。
太末谩称三语掾，上林未借一枝栖。
空烦樗叟招魂些，赖有薇郎积善题。
他日广文燎黄诰，原头鹤表与云齐。
诗一首
王素（南北朝）

虚碧中藏白玉京，梦魂飞入黄金城。何时再步烟霄外，皓齿仙童已扫厅。
送汤比部捧元正表入贺时青琐十年矣
王世贞（明代）

锦吹牙旌捧传轩，千官鹄立贺正元。十年供奉铜龙署，今旦传开白虎樽。

共羡使星人是法，毋轻秋省室曾温。知君蒿目多吁画，为借椒香奉至尊。
句
祝文（宋代）

季鹰满眼杯倾淥，鲁望长吟鬓欲斑。
郭童始至行部到西河美稷
范晔（南北朝）

郭童始至行部，到西河美稷，有童儿数百，各骑竹马，道次迎拜。童问：“儿曹何自远来？”对曰：“闻使君到，喜，故来奉迎。”童辞谢之。及事讫，诸儿复送至郭外，问“使君何日当还？”童谓别驾从事，计日告之。行部既还先期一日童为违信于诸儿遂止于野亭，须期乃入。其为人若此。
夜泊黄山闻殷十四吴吟
李白（唐代）

昨夜谁为吴会吟，风生万壑振空林。
龙惊不敢水中卧，猿啸时闻岩下音。
我宿黄山碧溪月，听之却罢松间琴。
朝来果是沧洲逸，酤酒醍盘饭霜栗。
半酣更发江海声，客愁顿向杯中失。
世说新语两则
刘义庆（南北朝）

咏雪

谢太傅寒雪日内集，与儿女讲论文义。俄而雪骤，公欣然曰：“白雪纷纷何所似？”兄子胡儿曰：“撒盐空中差可拟。”兄女曰：“未若柳絮因风起。”公大笑乐。即公大兄无奕女，左将军王凝之妻也。

陈太丘与友期行

陈太丘与友期行，期日中。过中不至，太丘舍去，去后乃至。元方时年七岁，门外戏。客问元方：“尊君在不？”答曰：“待君久不至，已去。”友人便怒曰：“非人哉！与人期行，相委而去。”元方曰：“君与家君期日中。日中不至，则是无信；对子骂父，则是无礼。”友人惭，下车引之。元方入门不顾。
读杜诗
文天祥（宋代）

平生踪迹只奔波，偏是文章被折磨。
耳想杜鹃心事苦，眼看胡马泪痕多。
千年夔峡有诗在，一夜耒江如酒何。
黄土一丘随处是，故乡归骨任蹉跎。
钱相士邂逅灵山阁 其二
韩淲（宋代）

古来云海本茫茫，见素谭玄总自藏。挥手出门何处去，华阳且道是仙乡。
咏千叶桃
韩驹（宋代）

灼灼开元销恨花，连昌春苑盛恩华。如今妖艳无人比，笑倚东风日自斜。
暮春夜思
张玉娘（宋代）

夜凉春寂寞，淑气浸虚堂。花外钟初转，江南梦更长。

野春鸣涧水，山月照罗裳。此景谁相问，飞萤入绣床。
阳朔书事二首 其一
郑岳（明代）

山城才半里，面面有奇峰。虚峒生云气，清江泻石淙。

行台稀讼牒，野戍肃军容。农亩收新稻，时闻云外舂。
太原府统平殿朝拜
文彦博（宋代）

逆垒弥天甚，君王驻翠銮。荆榛亲剪伐，家业信艰难。

一剑山河定，千年庙社安。故城禾黍美，无复验泥丸。
吊贾长沙
张羽（凤举）（明代）

岁晚长沙路，怀贤吊贾生。翔鸾秋自远，妖鵩夜还鸣。

礼乐思周旦，忧疑过屈平。霸陵无日起，湘水至今清。
山花子·莺锦蝉□[1]馥麝脐
和凝（五代）

莺锦蝉□[1]馥麝脐，
轻裾花草晓烟迷。
□□[2]颤金红掌坠，
翠云低。
星靥笑偎霞脸畔，
蹙金开□[3]衬银泥。
春思半和芳草嫩，
绿萋萋。
圣泉
刘安上（宋代）

闻道东山有圣泉，杖藜侵晓到山前。一泓寒玉流无尽，万顷良田大有年。

茶鼎晓煎云脚嫩，斋厨夜引溜声圆。我来一酌磁瓯去，终日馀甘齿颊边。
奉酬袭美先辈吴中苦雨一百韵
陆龟蒙（唐代）

微生参最灵，天与意绪拙。人皆机巧求，百径无一达。

家为唐臣来，奕世唯稷卨.只垂青白风，凛凛自贻厥。

犹残赐书在，编简苦断绝。其间忠孝字，万古光不灭。

孱孙诚瞢昧，有志常搰搰。敢云嗣良弓，但欲终守节。

喧哗不入耳，谗佞不挂舌。仰咏尧舜言，俯遵周孔辙。

所贪既仁义，岂暇理生活。纵有旧田园，抛来亦芜没。

因之成否塞，十载真契阔。冻骭一襜褕，饥肠少糠籺.

甘心付天壤，委分任回斡。笠泽卧孤云，桐江钓明月。

盈筐盛芡芰，满釜煮鲈鳜。酒帜风外頫，茶枪露中撷。

歌谣非大雅，捃摭为小说。上可补熏茎，傍堪跐芽蘖。

方当卖罾罩，尽以易纸札。踪迹尚吴门，梦魂先魏阙。

寻闻天子诏，赫怒诛叛卒。宵旰悯烝黎，谟明问征伐。

王师虽继下，贼垒未即拔。此时淮海波，半是生人血。

霜戈驱少壮，败屋弃羸耋。践蹋比尘埃，焚烧同稿秸。

吾皇自神圣，执事皆间杰。射策亦何为，春卿遂聊辍。

伊余将贡技，未有耻可刷。却问渔樵津，重耕烟雨墢。

诸侯急兵食，冗剩方翦截。不可抱词章，巡门事干谒。

归来阖蓬楗，壁立空竖褐。暖手抱孤烟，披书向残雪。

幽忧和愤懑，忽愁自惊蹶。文兮乏寸毫，武也无尺铁。

平生所韬蓄，到死不开豁。念此令人悲，翕然生内热。

加之被皲瘃，况复久藜粝。既为霜露侵，一卧增百疾。

筋骸将束缚，腠理如箠挞。初谓抵狂貙，又如当毒蝎。

江南多事鬼，巫觋连瓯粤。可口是妖讹，恣情专赏罚。

良医只备位，药肆或虚设。而我正萎痿，安能致诃咄。

椒兰任芳苾，精粣从罗列。醆斝既屡倾，钱刀亦随爇.

兼之渎财贿，不止行盗窃。天地如有知，微妖岂逃杀。

其时心力愤，益使气息辍。永夜更呻吟，空床但皮骨。

君来赞贤牧，野鹤聊簪笏。谓我同光尘，心中有溟渤。

轮蹄相压至，问遗无虚月。首到春鸿濛，犹残病根茇。

看花虽眼晕，见酒忘肺渴。隐几还自怡，蓬卢亦争喝。

抽毫更唱和，剑戟相磨戛。何大不包罗，何微不挑刮。

今来值霖雨，昼夜无暂歇。杂若碎渊沦，高如破轇轕.

何劳鼍吼岸，讵要鹳鸣垤。只意江海翻，更愁山岳裂。

初惊蚩尤阵，虎豹争搏啮。又疑伍胥涛，蛟蜃相蹙拶。

千家濛瀑练，忽似好披拂。万瓦垂玉绳，如堪取萦结。

况余居低下，本是蛙蚓窟。迩来增号呼，得以恣唐突。

先夸屋舍好，又恃头角凸。厚地虽直方，身能遍穿穴。

常参庄辩里，亦造扬玄末。偃仰纵无机，形容且相忽。

低头增叹诧，到口复嗢咽。沮洳渍琴书，莓苔染巾袜。

解衣换仓粟，秕稗犹未脱。饥鸟屡窥临，泥僮苦舂bN.

或闻秋稼穑，大半沈澎汃。耕父蠹齐民，农夫思旱魃。

吾观天之意，未必洪水割。且要虐飞龙，又图滋跛鳖。

三吴明太守，左右皆儒哲。有力即扶危，怀仁过救暍。

鹿门皮夫子，气调真俊逸。截海上云鹰，横空下霜鶻.

文坛如命将，可以持玉钺。不独扆羲轩，便当城老佛。

顾余为山者，所得才篑撮。譬如饰箭材，尚欠镞与筈.

闲将歈儿唱，强倚帝子瑟。幸得远潇湘，不然嗤贾屈。

开缄窥宝肆，玑贝光比栉。朗咏冲乐悬，陶匏响铿擖。

古来愁霖赋，不是不清越。非君顿挫才，沴气难摧折。

驰情扣虚寂，力尽无所掇。不足谢徽音，只令凋鬓发。
澹山岩
陈宗礼（宋代）

永州澹岩天下稀，山灵妙斲涪翁知。
蹲猊翔凤献颖异，中有仙佛来娱嬉。
我生骨相□冰雪，心境相□生怿悦。
缘轻自笑来已迟，犹见岩前古时月。
送韦员外赴朔方
郑严（唐代）

白露边秋早，皇华戎事催。已推仙省妙，更是幕中才。

出饯倾朝列，深功伫帝台。坐闻长策利，终见勒铭回。
送王鍊师赴王屋洞
权德舆（唐代）

稔岁在芝田，归程入洞天。白云辞上国，青鸟会群仙。

自以棋销日，宁资药驻年。相看话离合，风驭忽泠然。
米元章临晋武帝大水帖赞
岳珂（宋代）

论帖至晋，书法之祖。溯晋而西，又举一武。扑散质寓，意妍态鲁。

禁脔之藏，尚觌真古。
题王正叔㶏景亭
吴处厚（宋代）

乱莺啼处柳飞花，拍拍春流涨晓沙。正是江南梅子熟，年年离恨寄天涯。
送刘烨大著移任龙门知县
魏野（宋代）

天上书先梦里传，到施仁政减春寒。
尚虚鰲岭神仙任，暂作龙门父母官。
愁闷岂惟增假寐，笑谈直恐绝真欢。
不缘潦倒长相逐，免得离情有万端。
宿昆阳
程本立（明代）

饮酒美人家，出门山日斜。门前一株树，说是蜜檀花。
小住杨山人栖隐处题壁六首 其一
林占梅（清代）

长松无数护吟楼，一派涛声枕上幽。读罢「黄庭经」一卷，横琴再鼓「碧天秋」。
孙黄渡
范成大（宋代）

舍舟从陆更间关，径仄仍荒亦未乾。
棘刺近人牢闭眼，泥涂兀马紧扶鞍。
茶山盗薮路程恶，麦垄人家怀抱宽。
担仆舆夫尽劬瘁，病翁那得更加餐。
曹南贡父学士席上
毕仲游（宋代）

真珠花小帖腮垂，不分苏州说杜韦。汉殿香新初著体，楚宫腰杜未胜衣。

风林巢稳莺雏嫩，水阁梁高燕子飞。欲作清诗答清唱，恨无清思敌玄晖。
至邵州示胡强仲三首 其三
释德洪（宋代）

卢能岭上容君看，弥勒楼前借汝观。成佛捷途当举足，不须平地致艰难。
葛蕴作巫山高爱其飘逸因亦作两篇
王安石（宋代）

巫山高，十二峰。
上有往来飘忽之猨猱，下有出没瀺灂之蛟龙，中有倚薄缥缈之神宫。
神人处子冰雪容，吸风饮露虚无中。
千岁寂寞无人逢，邂逅乃与襄王通。
丹崖碧嶂深重重，白月如日明房栊。
象床玉几来自从，锦屏翠幔金芙蓉。
阳台美人多楚语，秖有纤腰能楚舞，争吹凤管鸣鼍鼓。
那知襄王梦时事，但见朝朝暮暮长云雨。
禅人并化主写真求赞
释正觉（宋代）

默默而知，灵灵者谁。
无像而独存鼻孔，有句处不挂唇皮。
夜冷星河阔，霜清斗柄垂。
从缘应世也，恰恰相随。
春怀十首
汪莘（宋代）

绿水绕北户，白日挂南荣。
岑楼高中天，引领望咸京。
咸京望不见，远山与云横。
鸾凤邈何许，燕雀巢朱甍。
谷风起将夕，偃月哉生明。
童子焚妙音，稚女弹神筝。
似非今世曲，无乃古人情。
为言且勿弹，吾疾方未平。
宣州送判官
赵嘏（唐代）

来时健笔佐嫖姚，去折槐花度野桥。

谁见尊前此惆怅，一声歌尽路迢迢。
自高梁桥泛舟至西海即景杂咏 其一
弘历（清代）

凤城北转石桥边，秋水澄泓可放船。夹岸黍禾含宿雨，飐波芦荻拂晴烟。
颂证道歌·证道歌
释印肃（宋代）

游江海，涉山川，
披云带雨足连天。道得亦来叉下死，
三千里外为君传。
答人书言
邵雍（宋代）

无位立事难，逢时建功易。
求全自有毁，举大须略细。
去恶虑伤恩，存恶忧害义。
徒有仁者心，殊无仁者意。
春早四首
刘克庄（宋代）

去冬玉塞静无埃，春雪虽迟亦压灾。
大士送归天竺去，相公宣入浙江来。
偈颂一百二十三首 其十六
释祖钦（宋代）

四月八，生悉达。九龙吐水浴金躯，云门一棒要打杀。
晚棹
周权（元代）

白水青林荡晚晴，野禽树底向人鸣。乘风十幅蒲帆饱，快试淮南第一程。
寄题傅钦之学士济源草堂
苏颂（宋代）

大形南址直河津，君有茅庐泲水滨。
苍翠入檐藏绝景，潺湲绕舍隔嚣尘。
久游台阁忘声利，长忆渔樵狎隐沦。
待得功成年至日，归来不负故园春。
仙居吟
清珙（元代）

山风吹破故窗纸，片片雪花飞入来。添尽布裘浑不煖，拾枯深拨地炉灰。
次德符韵六诗 与德符仲孺述之宿南堂分得客字
邹浩（宋代）

从容白露前，转盼一岁隔。念我方促装，夫君复来客。

疏篁生晚音，霁月澹秋色。此会岂易谐，未用询长陌。
游仙诗十九首 其五
郭璞（魏晋）

逸翮思拂霄，迅足羡远游。
清源无增澜，安得运吞舟。
珪璋虽特达，明月难闇投。
潜颖怨青阳，陵苕哀素秋。
悲来恻丹心，零泪缘缨流。
挂金索 以上鸣鹤馀音卷之六
马钰（金朝）

五更里，天晓架上金鸡叫。有个忙儿，拍手呵呵笑。放饱牛儿，快活睡一觉。行满功成，自有丹书诏。
宋江三十六赞
龚开（宋代）

汝优婆塞，五戒在身。
酒色财气，更要杀人。
感梅忆王立之
晁冲之（宋代）

王子已仙去，梅花空自新。江山馀此物，海岱失斯人。

宾客他乡老，园林几度春。城南载酒地，生死一沾巾。
使者自随州来知尹师鲁寓止僧舍语其处物景甚
梅尧臣（宋代）

驿使话汉东，故人迁谪处。
所居虽非居，有树即嘉树。
日膳或鸡肫，时蔬多荀芋。
夜堂蛇结蟠，昼户鹊噪聚。
著书今未成，爱静已得趣。
予欲访其人，炎蒸未能去。
咏史五首其二·有虞氏
范仲淹（宋代）

成都成邑即天开，终践尧基咏起哉。
但得四门元凯至，九韶何必凤皇来。
隋宫
鲍溶（唐代）

御街多行客，行客悲春风。楚老几代人，种田炀帝宫。

零落池台势，高低禾黍中。
秘书张监墨梅图
李澥（金朝）

眼中只有梅千树，不挂世间蜂蝶花。十载江南春梦断，至今清影在君家。
声声令
佚名（宋代）

未怕飞燕似轻盈。
初春登驭涛阁分得宽字
释今鸷（明代）

閒从支许倚危阑，澹荡春风纵目宽。东注洪波归控驭，北迷烟树望瀰漫。

侵云双塔崚嶒出，背日千帆转侧看。今古沧桑成梦幻，画图舒卷且盘桓。
清平乐·检校山园书所见
辛弃疾（宋代）

断崖修竹，竹里藏冰玉。路转清溪三百曲，香满黄昏雪屋。
行人溪马疏篱，折残犹有高枝。留得东风数点，只缘娇嫩春迟。
客广陵答天锡见贻韵
吴克恭（元代）

汎舟春风生，江光飏云藻。人生杜牧游，柳色淮南道。

幸欣韶芳媚，孰云春事杪。远思极绵绵，无缘是芳草。
将至南京简应介中 其二
邹浩（宋代）

几日风尘困马蹄，忽瞻孤塔献云霓。双眸已似清江洗，况入亭城见角犀。
答白刑部闻新蝉
刘禹锡（唐代）

蝉声未发前，已自感流年。一入凄凉耳，如闻断续弦。

晴清依露叶，晚急畏霞天。何事秋卿咏，逢时亦悄然。